P. Hrušovský, podpredseda NR SR: (2002-05-23):
Prosím pána poslanca Juriša, povereného spravodajcu, aby predniesol informáciu o rokovaní výboru. Nech sa páči. A. Juriš, poslanec: Vážený pán predsedajúci, vážené kolegyne, kolegovia, vystúpiť na dnešnej schôdzi Národnej rady Slovenskej republiky k uvedenému vládnemu návrhu zákona ma určil Výbor Národnej rady Slovenskej republiky pre pôdohospodárstvo svojím uznesením č. 403 z 9. mája 2002. V súlade s § 73 ods. 1 zákona o rokovacom poriadku podávam v prvom čítaní spravodajskú správu o predmetnom poslaneckom návrhu. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a 68 zákona o rokovacom poriadku Národnej rady Slovenskej republiky, ako i náležitosti určené v legislatívnych pravidlách. To značí, že poslanecký návrh zákona obsahuje paragrafové znenie a dôvodovú správu. Návrh zákona obsahuje doložku zlučiteľnosti s právom Európskej únie, z ktorej vyplýva, že v práve Európskej únie problematika návrhu zákona nie je upravená. Toto tvrdenie je nepresné, keďže danú problematiku v práve Európskej únie upravuje smernica č. 1999/21/EHS z 25. marca 1999, vzťahujúcu sa na dietetické potraviny určené na osobitné lekárske účely, ktorá je vykonávacou smernicou Rady č. 89/389/EHS z 3. mája 1989 o zbližovaní legislatívy členských štátov týkajúcej sa dietetických potravín určených na osobitnú výživu. Po prijatí predloženého návrhu zákona je potrebné následne vydať osobitnú hlavu potravinového kódexu, v ktorej sa ustanovia podrobnosti o požiadavkách na dietetické potraviny určené na osobitné medicínske účely. Vzhľadom na to je potrebné zo zákona Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov vypustiť § 4a ods. 2, ktorý obsahuje splnomocnenie pre Ministerstvo zdravotníctva Slovenskej republiky na takúto úpravu. Ak vychádzame z uvedeného, zákon predložený pánom poslancom Finďom je neúplný a treba ho rozšíriť o ďalší článok, ktorým sa zmení zákon o zdravotnej starostlivosti. Predpokladám, že je to možné vykonať v rámci druhého čítania. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby Národná rada Slovenskej republiky sa uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený poslanecký návrh zákona prerokovať v druhom čítaní. Súčasne odporúčam v zmysle § 74 ods. 1 o rokovacom poriadku a v súlade s rozhodnutím predsedu Národnej rady Slovenskej republiky č. 1672 z 26. apríla 2002 prideliť návrh poslanca Národnej rady Slovenskej republiky Petra Finďa na vydanie zákona, ktorým sa mení zákon Národnej rady č. 152/1995 z. Z. o potravinách v znení neskorších predpisov (tlač 1534), v druhom čítaní na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre pôdohospodárstvo, Výboru Národnej rady Slovenskej republiky pre zdravotníctvo. Za gestorský výbor navrhujem v súlade s citovaným návrhom predsedu Národnej rady Slovenskej republiky Výbor Národnej rady Slovenskej republiky pre pôdohospodárstvo, pričom odporúčam, aby výbory predmetný návrh zákona prerokovali v lehote do 30 dní a gestorský výbor do 32 dní od jeho prerokovania v prvom čítaní na schôdzi Národnej rady Slovenskej republiky. Pán predsedajúci, skončil som, môžete otvoriť rozpravu.